贈岐山姜明府
作者：李端
朝代：唐

paragraphs: 昨夜聞山雨，歸心便似遲。
幾迴驚葉落，即到白頭時。
雁影將魂去，蟲聲與淚期。
馬卿兼病老，宋玉對秋悲。
謝客纔爲別，陶公已見思。
非關口腹累，自是雪霜姿。
釀酒栽黃菊，炊粳折綠葵。
山河方入望，風日正宜詩。
牧豎寒騎馬，邊烽晚立旗。
蘭凋猶有氣，柳脆不成絲。
別後如相問，高僧知所之。